《喜雨》
宋代·苏辙

历时书不雨，此法存春秋。
我请诛旱魃，天公信闻不。
魃去未出门，油云裹嵩丘。
蒙蒙三日雨，入土如膏流。
二麦返生意，百草萌芽抽。
农夫但相贺，漫不知其由。
魃来有巢穴，遗卵遍九州。
一扫不能尽，余孽未遽休。
安得风雨师，速遣雷霆搜。
众魃诚已去，秋成傥无忧。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。